
ADP-ribozilációs módosítások tanulmányozása a mitokondriumban

Az ADP-riboziláció a DNS-hibajavításától a génexpresszión át a programozott sejthalálig megannyi sejtfolyamatot szabályoz. Főleg fehérjemódosítás, de az utóbbi években egyre több példát igazoltak új célpontokhoz –– DNS, RNS –– kötődő formáira. Kialakításáért ADP-ribozil-transzferázok (ART) felelnek, melyek nikotinamid-adenin-dinukleotidból (NAD+) helyeznek át ADP-ribózt (ADPr) a célszubsztrátra. Az eukarióta ART-ok többsége egy ADPr egységet visz át (mono-ADP-riboziláció [MAR-iláció]), de kisebb csoportjuk képes ADPr egységekből láncot alkotni a célmolekulán (poli-ADP-riboziláció [PAR-iláció]). A MAR/PAR-iláció biológiai következményeinek kialakításában fontos szerepet játszanak az ADPr-kötő fehérjék.
Munkánk során egy E. coli-ban kifejezett, fluoreszcensen jelölt, MAR-ral ill. PAR-ral is kölcsönható fehérjét (eAf1521) használtunk az ADP-riboziláció láthatóvá tételére formaldehid-fixált sejteken. Az összes vizsgált sejtvonalban (HeLa, HEK-293, A549, U-2 OS) fonalas, perinukleáris festődést tapasztaltunk, ami MitoTracker-rel való kolokalizálás alapján a mitokondriumoknak felel meg. A preparátumok foszfodiészteráz kezelése megerősítette, hogy ADPr-t mutatunk ki, amit MAR módosításnak vélünk, mert PAR-elleni antitesttel nem detektálható. A permeabilizált, szabad ADPr-zal feltöltött, majd fixált U-2 OS sejtekben elmaradó festődés igazolta, hogy az eAf1521 nem a mitokondriumban keletkező szabad ADPr t detektálja. A mitokondriális H+-grádienst megszüntető ionofór (CCCP) a jelölődés elhalványodásához vezetett, az elektrontranszportláncot gátló vegyületek (rotenon, antimicin) pedig a festődés erősödését idézték elő. A sejtek palmitinsav kezelése szintén fokozta a festődés intenzitását. H2O2-dal kiváltott oxidatív stressz hatására a jelölődés néhány perc alatt eltűnt. Peroxidáz-jelölt eAf1521-gyel végzett farwestern blot-on nem tudtuk kimutatni az ADP-ribozilált fehérjékben a rotenon és H2O2 hatására várt mintázatváltozást, ezért felmerül, hogy a módosított molekula nem fehérje.
Az ADP-riboziláció kapcsolata a NAD+-metabolizmussal felveti, hogy a jelölődés a TCA-ciklus és az elektrontranszport függvényében változó NAD+-koncentrációval van összefüggésben, illetve hogy az ADP-ribozilált molekulák szabályozhatják a mitokondriális aktivitást. A továbbiakban az eAf1521 által felismert ADP-ribozilált molekulák és a felelős ART azonosítását tervezzük, hogy funkcionális kísérleteket végezhessünk.
V.B. Szent-Györgyi hallgató munkáját a Nemzeti Tudósképző Akadémia támogatja.



